Atkin vol lof vir SA wyn | Netwerk24
Deur Samantha van den Berg 13 September 2019 05:01
’n Kombinasie van ou wingerde, jong wynmakers, gevestigde name, uiteenlopende terroir en ’n gees van “alles is moontlik” maak van die Kaap een van die opwindendste wyngebiede in die wêreld, sê die Britse joernalis en wynmeester Tim Atkin.
Atkin het verlede week sy sewende jaarlikse gids tot wyn in Suid-Afrika (2019 South Africa Special Report) bekend gestel, en was weer vol lof vir die gehaltewyne wat hier geproduseer word.
Dié verslag bestaan uit onder meer die topwyne van die jaar, tellings vir nagenoeg 2 118 wyne met hul kleinhandelpryse, altesaam 1 447 proenotas en Atkin se 2019-klassifikasie van die 250 beste wynmakerye.
Die twee wyne wat 99 uit ’n moontlike 100 punte ontvang het, is die Boschkloof Epilogue Syrah 2017 en die Sadie Family ’T Voetpad 2018. Geen wyn het vanjaar volpunte gekry nie.
Kanonkop se 2015 Kanonkop Paul Sauer het verlede jaar dié eer te beurt geval om die eerste keer in die verslag se bestaan volpunte by Atkin te kry.
In die 2019-verslag het 159 wyne 95 punte of meer verdien. Atkin het vanjaar die druifsoorte chardonnay, chenin blanc, cinsault en syrah vir spesiale lof uitgesonder.
Daarbenewens het hy ook die groot potensiaal van albariño, agiorgitiko, assyrtiko, furmint, grenache blanc, grenache noir, malbec, mourvèdre, petit verdot, roussanne en verdelho erken.
Vanjaar se toppreesteers:
Wynmakers van die Jaar: Eben Sadie en Paul Jordaan van The Sadie Family Wines
Beste Jong Wynmaker: Bernhard Bredell, Scions of Sinai
Topdruiweboer: James Downes, Shannon Vineyards
Koöperasie van die Jaar: Windmeul-kelder
Wynmaaklegende: Gyles Webb van Thelema Mountain Vineyards
Beste kelderervaring: Creation Wines
Beste Witwyn: 2018 Sadie Family ’Te Voetpad.
Beste Rooiwyn: 2017 Boschkloof Epilogue Syrah
Beste Rosé: 2019 Holder Dorper Elmie Rosé
Beste Vonkelwyn: 2014 Graham Beck Cuvée Clive
Beste Soetwyn: 2016 Klein Constantia Vin de Constance.
Beste Gefortifiseerde Wyn: 2017 De Krans Cape Vintage Reserve
Rooiwynontdekking: 2018 AA Badenhorst Ringmuur Cinsault
Witwynontdekking: 2018 Wolf and Woman Chenin Blanc
Beste Waarde-Witwyn: 2019 Mulderbosch Sauvignon Blanc
Beste Waarde-Rooiwyn: 2018 Fairview Grenache Noir
Beste Waarde-Rosé: 2019 Bon Courage Lady of the House Pinotage Rosé
Beste Waarde-Vonkelwyn: NV KWV Laborie Blanc de Blanc
Beste Waarde-Soetwyn: 2017 Highlands Road Noble Late Harvest, Elgin
Beste Waarde-Gefortifiseerde Wyn: 2012 Allesverloren Fine Old Vintage
Meer oor: Wyn | Landbou | Wynplaas